Almir Bašović

**Almir Bašović** (Sarajevo, 9. oktobar 1971), bosanskohercegovački književnik i profesor.

## Biografija 
Diplomirao, magistrirao i doktorirao na Filozofskom fakultetu u Sarajevu, gdje predaje na Odsjeku za komparativnu književnost i informacijske znanosti. Kao profesor je angažiran i na Akademiji scenskih umjetnosti u Sarajevu. U Bosni i Hercegovini, Sloveniji, Hrvatskoj, Srbiji, Crnoj Gori, Austriji i Njemačkoj objavio je preko stotinu eseja, prikaza i stručnih članaka. Sudjelovao je u priređivanju zbornika *Drama i vrijeme* (Dobra knjiga, Sarajevo, 2010) i zbornika *Život, narativ, sjećanje: prof. dr. Nirman Moranjak-Bamburać* (Filozofski fakultet u Sarajevu, Sarajevo, 2017).

Radio je kao dramaturg na više predstava u Narodnom pozorištu Sarajevo. Bio je selektor pozorišnih festivala u Jajcu i Brčkom, kao predsjednik i član žirija bio je angažiran na mnogobrojnim domaćim i međunarodnim pozorišnim festivalima (Jajce, Brčko, Skoplje, Novi Sad, Živinice).

Član je Društva pisaca i P.E.N. centra u BiH. Pet godina je bio glavni urednik književnog časopisa Život.

### Dramsko stvaralaštvo 
Autor je drama Priviđenja iz srebrenog vijeka (praizvedba: Narodno pozorište Sarajevo, 2003) i RE: Pinocchio (praizvedba na albanskom jeziku: CTC Skopje, 2006), mikrodrame Druga Evropa (prezentirana u okviru Bijenala evropskih dramskih pisaca u Bonnu, 2002) i dramskog monologa Lica (praizvedba na njemačkom jeziku, u okviru predstave Balkan Requiem, Hundsturm – Volkstheater, Beč, 2014).

U Parizu je objavljena knjiga njegovih drama na francuskom jeziku (Theatrum noctuaubundi, 2008.), a drame su mu prevođene na jedanaest jezika. Objavio je knjigu drama Četiri i po drame(Priviđenja iz srebrenog vijeka, RE: Pinokio, Kreketanje, Sarajevo Feeling i Lica), a autor je i drame "Splav šišmiša".

### Nagrade i priznanja 
* Dobitnik stipendije Fondacije Karim Zaimović za 1999. godinu, stipendija se dodjeljuje studentima sa izrazitim talentom iz oblasti kulture, umjetnosti, književnosti i novinarstva.
* Godine 2003. boravio je u Beču kao stipendista Austrijske akademije nauka i umjetnosti (Odjel za pozorište).
* Na Festivalu bh. drame u Zenici 2004. godine je za dramu Priviđenja iz srebrenog vijeka dobio nagradu za najbolji dramski tekst napisan na bosanskom, hrvatskom, crnogorskom ili srpskom jeziku. Drama Priviđenja iz srebrenog vijeka je u izboru Evropske teatrske konvencije (ETC) uvrštena među 120 najboljih suvremenih evropskih komada. 
* Predstava Revizor, za koju je radio adaptaciju i dramaturgiju, na festivalu Dani satire u Zagrebu 2005. godine je dobila specijalnu nagradu za „osavremenjenje Gogoljevog teksta“. 
* Godine 2018. dobio je nagradu „Dr. Razija Lagumdžija“, koja se dodjeljuje za nagrađivanje najuspješnijih rezultata u nastavi, umjetnosti i znanosti nastavnika i suradnika Akademije scenskih umjetnosti u Sarajevu.
* Godine 2020. za knjigu Četiri i po drame dobio je nagradu Kočićevo pero, koja se dodjeluje za visoka dostignuća u savremenoj književnosti.
* Godine 2021. na Pozorišnim igrama u Jajcu za dramu Kreketanje dobio je nagradu za najbolji savremeni dramski tekst.
* Godine 2022. dobio je Zahvalnicu Općine Ilidža za izuzetne rezultate na polju naučnog istraživanja, nastavnog rada sa studentima, kao i na polju književnog stvaralaštva.

### Bibliografija 
* Priviđenja iz srebrenog vijeka, drama (OKO, Sarajevo, 2004) 
* Visions de l'Age d'argent, drame (Theatrum noctuaubundi, Paris, 2008)
* Čehov i prostor (Sterijino pozorje, Novi Sad 2008; slovensko izdanje: Knjižnica MGL, Ljubljana, 2013)
* Maske dramskog subjekta (Buybook, Sarajevo/Zagreb, 2015) 
* Četiri i po drame (Connectum, Sarajevo, 2018)
* Kalemi i biljezi (Preporod, Zagreb, 2020)
* Priviđenja iz srebrenog vijeka - prijevod na deset jezika (Preporod, Sarajevo, 2022)
* Andrićev skriveni teatar (University press, Sarajevo, 2022)
* Bošnjačka drama 20. stoljeća (Zavod za kulturu sandžačkih Bošnjaka u Republici Srbiji, 2025)

### Izvođenja 
#### Priviđenja iz srebrenog vijeka 
* Narodno pozorište Sarajevo (praizvedba), 2003, režija: Elmir Jukić
* Teatar Husa na provazku (scensko čitanje na češkom jeziku), Brno, Češka Republika, 2010, režija: Tanja Miletić-Oručević
* Nestroyhof Hamakom Theater (praizvedba na njemačkom jeziku), Beč, Austrija, 2012, režija: Stevan Bodroža
*Centar za kulturnu dekontaminaciju, Beograd, Srbija, 2017, režija: Stevan Bodroža

#### RE: Pinocchio 
* CTC teatar Skopje, Sjeverna Makedonija, 2006, režija: Tanja Miletić-Oručević (praizvedba na albanskom jeziku)
* Teatar Stadium, u okviru festivala YOUGO! (scensko čitanje na češkom jeziku), Brno, Češka Republika, 2011, režija: Michal Zetel
**Lica**
* Volksteatar Beč, scena Hundsturm/Bosansko narodno pozorište Zenica, u okviru predstave Balkan Requiem (praizvedba na njemačkom jeziku), Zenica/Beč, 2014, režija: Stevan Bodroža
* Parobrod teatar Beograd/Puls teatar Lazarevac (u okviru predstave Balkanska tužbalica), Srbija, 2018, režija: Stevan Bodroža

#### Kreketanje 
* Bosansko narodno pozorište Tuzla (praizvedba), Tuzla, 2021, režija: Aleš Kurt

#### Sarajevo Feeling 
* SARTR Sarajevo, 2021, režija/koreografija: Thomas Steyaert

## Vanjski linkovi 
* 
* 
* 

Kategorija:Rođeni 1971.
Kategorija:Biografije, Sarajevo
Kategorija:Bosanskohercegovački pisci
Kategorija:Potpisnici Deklaracije o zajedničkom jeziku
Kategorija:Dobitnici Nagrade "Kočićevo pero"
Kategorija:Dobitnici Nagrade na festivalu bosanskoheregovačke drame u Zenici
Kategorija:Bosanskohercegovački dramski pisci
Kategorija:Članovi P.E.N. Centra Bosne i Hercegovine
Kategorija:Akademija scenskih umjetnosti u Sarajevu